Frédéric Auguste Bartholdi

Frédéric Auguste Bartholdi (* 2. august 1834, Colmar, Francúzsko – † 4. október 1904, Paríž) bol francúzsky sochár a architekt.

Životopis 
Narodil sa v Colmare vo francúzskom Alsasku, kde tiež vyštudoval architektúru. V jej štúdiu pokračoval potom v Paríži, kde súčasne študoval  maliarstvo. Časom sa ale stal jedným z najoslavovanejších sochárov 19. storočia, keď sa preslávil tak v Európe, ako aj v Severnej Amerike.

Jeho najznámejším dielom je bezpochyby Socha Slobody, darovaná francúzskou vládou v roku 1886 Spojeným štátom. Tvár sochy je vraj vytvorená podľa tváre Bartholdiho matky. Pred začatím tejto zákazky Bartholdi osobne navštívil Spojené štáty a vybral prístav v New Yorku ako vhodné miesto pre postavenie sochy. 

Veľmi známe je aj jeho európske dielo Belfortský lev v Belforte vo Francúzsku. Obrovská socha leva, vytesaná do skalnej steny, oslavuje nezmerné úsilie Francúzov o zastavenie pruského vpádu na konci Prusko-francúzskej vojny.

Ostatné veľké Bartholdiho diela zahŕňajú mnoho sôch postavených na rôznych miestach sveta, vrátane jeho domovského mesta Colmaru, Clermont-Ferrandu a Paríža. Medzi týmito dielami sú okrem iného:

 Švajčiarsko pomáha Štrasburgu v Bazileji vo Švajčiarsku - socha bola darom mesta Štrasburg ako ocenenie pomoci mestu počas prusko-francúzskej vojny
 Bartoldiho fontána v Bartoldiho parku, botanickej záhrade vo Washingtone 
 Socha Markíza de Laffayette v New Yorku na Union Square
 Štyria anjelskí trubači na rohoch veže Prvého baptistického kostola v Bostone, Massachusetts
 Laffayettov a Washingtonov pamätník v Morningside parku v New Yorku
 Bartholdiho fontána na Place des Terreaux v Lyone

Zomrel na tuberkulózu 4. októbra 1904 v Paríži. Je pochovaný na cintoríne v Montparnasse.

Iné projekty

Externé odkazy 
 Bartholdiho fontána a Bartholdiho park – Washington D.C. 
 Bartholdiho múzeum 

Francúzski sochári
Úmrtia na tuberkulózu